नई दिल्ली: भारतीय विशिष्ट पहचान प्राधिकरण (UIDAI) ने आधार डेटाबेस (Aadhaar) में सेंधमारी की खबर को पूरी तरह भ्रामक बताया है. यूआईडीएआई ने कहा कि इस तरह की रिपोर्ट न केवल भ्रामक है, बल्कि गैरजिम्मेदाराना है. आधार की डेटाबेस पूरी तरह सुरक्षित है. मंगलवार को आधिकारिक बयान जारी कर UIDAI ने कहा कि सोशल मीडिया में आधार इनरोलमेंट सॉफ्टवेयर के कथित तौर पर हैक किए जाने की रिपोर्ट पूरी तरह से गलत है. यूआईडीएई ने कहा कि आधार के डेटाबेस में सेंधमारी संभव नहीं है. बता दें कि मार्च महीने में सुप्रीम कोर्ट में सुनवाई के दौरान UIDAI के सीईओ ने संविधान पीठ के सामने एक पावर प्वाइंट प्रजेंटेशन भी दिया था. उन्होंने अपने 80 मिनट के इस प्रजेंटेशन में कोर्ट को बताया था कि आधार में दर्ज डाटा पूरी तरह से सुरक्षित है. उन्होंने कोर्ट को बताया था कि आधार का सारा बॉयोमैट्रिक डाटा 2048 bit एनक्रिप्शन से सुरक्षित है. लिहाजा इस डाटा को चुरा पाना किसी के लिए असंभव जैसा है.उन्होंने कहा कि एनक्रिप्शन की को तोड़ने के लिए ब्रह्माण्ड की उम्र लग जाएगी.